b"\n_START_ARTICLE_\nDistricte de Brani\xc4\x8devo\n_START_SECTION_\nHist\xc3\xb2ria\n_START_PARAGRAPH_\nEl segle IX la regi\xc3\xb3 estava habitada per la tribu eslava dels Brani\xc4\x8devci (alguns historiadors els classificarien despr\xc3\xa9s com a tribu s\xc3\xa8rbia, ja que estaven serbianitzats a les darreries de l'edat mitjana). En aquest temps, tamb\xc3\xa9 existia a la regi\xc3\xb3 la ciutat anomenada Brani\xc4\x8devo, a l'estuari del riu Mlava al Danubi._NEWLINE_A comen\xc3\xa7aments de l'edat mitjana, Brani\xc4\x8devo va esdevenir part del Primer Imperi B\xc3\xbalgar. Despr\xc3\xa9s de la conquesta de Bulg\xc3\xa0ria, els bizantins van establir el Thema de S\xc3\xadrmia a la regi\xc3\xb3 al sud del Danubi. S\xc3\xadrmia, i amb ella Brani\xc4\x8devo, van ser disputades entre el Regne d'Hongria d'una banda i l'Imperi Bizant\xc3\xad i el Segon Imperi B\xc3\xbalgar de l'altra.  El segle XIII, els hongaresos van establir el Banat de Barancs (Banovina de Brani\xc4\x8devo), per\xc3\xb2 m\xc3\xa9s tard aquell mateix segle dos governadors locals b\xc3\xbalgars, Darman i Kudelin, van esdevenir independents i governaren Brani\xc4\x8devo i Ku\xc4\x8devo. El 1291, van ser derrotats pel rei serbi Stefan Dragutin, que va annexionar Brani\xc4\x8devo al Regne de S\xc3\xadrmia, trobant-se la prov\xc3\xadncia per primera vegada en mans d'un serbi. Sota el seu mandat, la ciutat de Brani\xc4\x8devo va convertir-se en seu de l'Eparquia de l'Esgl\xc3\xa9sia Ortodoxa S\xc3\xa8rbia. La regi\xc3\xb3 va pert\xc3\xa0nyer m\xc3\xa9s tard als subseq\xc3\xbcents estats serbis, fins que va ser conquerida per l'Imperi Otom\xc3\xa0 el segle XV. El segle XIV, la regi\xc3\xb3 va ser governada per l\xc3\xadders locals de la Casa de Rastislali\xc4\x87. Durant el mandat otom\xc3\xa0, Brani\xc4\x8devo va formar part del Sanjak de Smederevo, i des del segle XIX forma part altre cop de l'estat serbi."